ભારતની ધ ગ્રેટ લૅન્ગ્વેજ ડિવાઇડને કારણે નોર્ધન બૅલ્ટમાં શ્રીદેવી એની હિન્દી ફિલ્મોને કારણે જ જાણીતી છે. પરંતુ ફૅક્ટ એ છે કે શ્રીદેવીએ કરેલી ૩૦૦ ફિલ્મોમાંથી 80 જેટલી ફિલ્મો જ હિન્દીમાં છે, બાકીની તમામ ફિલ્મો દક્ષિણ ભારતીય ભાષાઓમાં છે. કલ્પના કરવી પણ અઘરી છે કે શ્રીદેવીએ દક્ષિણ ભારતની ચારેય ભાષાઓમાં ભરપુર કામ કરેલું. માત્ર 54 વર્ષની ઉંમરમાં એણે ભારતીય ફિલ્મ ઇન્ડસ્ટ્રીને 50 વર્ષ આપ્યાં! એમાંય 1997માં અનિલ કપૂર-ઉર્મિલા સાથેની ફિલ્મ ‘જુદાઈ’ અને ‘ઇંગ્લિશ વિંગ્લિશ’ વચ્ચેના દોઢ દાયકાના બ્રેકને બાદ કરો તો, આંકડો બેસે 35 વર્ષમાં લગભગ 297 ફિલ્મો! યાને કે વર્ષની સરેરાશ આઠથી નવ ફિલ્મો! શ્રીદેવી એ જાણે ફિલ્મ મશીન હતી. છતાં આજે પણ એની સાથે કામ કરનારા સ્ટાર્સ કહે છે કે એની એક્ટિંગ આજે પણ એટલી જ ફ્રેશ લાગતી હતી.